‘Carte Blanche’-span tydens verfilming beroof‘n Skermgreep uit die insetsel. Wynand Grobler, uitvoerende vervaardiger van Carte Blanche, het Woensdag gesê dit was ŉ traumatiese ervaring toe ŉ verslagspan van dié nuusinstansie beroof is juis terwyl hulle besig was met die verfilming van ŉ insetsel oor misdaad in Johannesburg. Dié insetsel wat die oprig van sekuriteitskameras bekend as Vumacams in Johannesburg onder die soeklig plaas, is Sondagaand op Carte Blanche uitgesaai. Masa Kekana, ŉ nuwe gasaanbieder van die program, en ŉ kameraspan het op 14 Maart ŉ onderhoud oor dié veiligheidskameras in ŉ straat in Blairgowrie in Randburg verfilm waarna hulle met hul kameratoerusting na die vervaardiger se huis in dieselfde straat gestap het. Gewapende rowers het egter die span vanaf ŉ afstand dopgehou en toe die span die huis in gevolg, verduidelik Grobler. Die verslagspan is in die huis gedwing om op die vloer te lê waarna hulle van hul kameratoerusting, selfone en skootrekenaars beroof is. Die rowers het daarna op die vlug geslaan. “Dit was ŉ groot skok gewees. Ek dink nie ŉ mens dink dit gaan met jou gebeur terwyl jy ŉ onderhoud doen nie. Jy weet wat die tema is waaroor jy nou praat, maar jy dink nie dít gaan met jou gebeur nie,” het Grobler gesê. Kekana, wat behoorlik ŉ vuurdoop gehad het gedurende haar eerste insetsel vir Carte Blanche, het gesê sy kan nie in dié stadium kommentaar lewer oor die voorval nie aangesien die ondersoek daarna nog nie afgehandel is nie. Grobler het bevestig die span is genadiglik nie in die voorval beseer nie, maar was wel getraumatiseer. Volgens hom is niemand nog in hegtenis geneem nie. Dit is nie duidelik hoeveel rowers by die voorval betrokke was nie. Ondanks talle pogings kon die polisie nie die voorval aan Maroela Media bevestig nie.